section_heading: Posljedice
paragraph_text: Pobjedu kršćana obilježio je i gubitak najznačajnijih branitelja. Naime, u polurazorenom gradu došlo je do širenja raznih zaraznih bolesti. Kod Hunjadija su se prvi znaci kuge pojavili 4. kolovoza, a 6. kolovoza su se prvi simptomi pojavili i kod Kapistrana. Hunjadi je prebačen u Zemun gdje je nakon tjedan dana umro. Kršćani su izgubili čovjeka koji je cijeli svoj život posvetio borbi protiv Turaka, a Turci su dobili zadovoljštinu za pretrpljeni poraz — grad nisu osvojili, ali je njihov najveći protivnik bio mrtav. Kapistran je umro 23. listopada 1456. godine u Iloku. Prije kraja godine umro je i srpski despot Đurađ Branković, još jedna važna ličnost u balkanskoj politici prethodnih stoljeća.